
ארון ומזבח

נעם סמט
שיח לשבת פרשת שמיני
כבוד ה' הממלא את המשכן עם חנוכתו מצטמצם לשני מקומות – פנימה אל הסתר של קודש הקודשים, שם הוא שוכן על הכפורת ובין הכרובים, והחוצה – באש התמיד הבוערת על מזבח החיצון. האש יוצאת מלפני ה', כלומר – מן המשכן פנימה, ויוצאת אל המזבח. מה משמעות הדברים?

פתיחת הפרשה שלנו מחזירה אותנו בדילוג אחורה לסופו של ספר שמות, המתאר את שבעת הימים הראשונים של ימי המילואים. היום השמיני הוא השמיני לאותו התהליך שהחל שם:

וַיְהִי בַּחֹדֶשׁ הָרִאשׁוֹן בַּשָּׁנָה הַשֵּׁנִית בְּאֶחָד לַחֹדֶשׁ הוּקַם הַמִּשְׁכָּן:
תהליך ההקמה מסתיים בחוסר היכולת של משה לבוא אל המשכן:

וַיְכַס הֶעָנָן אֶת אֹהֶל מוֹעֵד וּכְבוֹד ה' מָלֵא אֶת הַמִּשְׁכָּן:

וְלֹא יָכֹל מֹשֶׁה לָבוֹא אֶל אֹהֶל מוֹעֵד כִּי שָׁכַן עָלָיו הֶעָנָן וּכְבוֹד ה' מָלֵא אֶת הַמִּשְׁכָּן:

הענן השוכן וכבוד ה' המלא את המשכן מונעים ממשה רבינו את אפשרות הכניסה למשכן. תקופה ארוכה של מאמץ לאומי בהקמת המשכן מתסיימת למעשה בחוסר היכולת להיכנס. עם ישראל כולו עומד ומחכה לכניסתו של משה רבינו, הממתין לקריאה האלקית הפותחת את ספר ויקרא – 

וַיִּקְרָא אֶל מֹשֶׁה וַיְדַבֵּר ה' אֵלָיו מֵאֹהֶל מוֹעֵד לֵאמֹר:
מהו 'כבוד ה'' הממלא את המשכן, ומונע את כניסתו של משה?

עיון בפסוקים מלמד שכבוד ה' הוא אש:

(לח) כִּי עֲנַן ה' עַל הַמִּשְׁכָּן יוֹמָם וְאֵשׁ תִּהְיֶה לַיְלָה בּוֹ לְעֵינֵי כָל בֵּית יִשְׂרָאֵל בְּכָל מַסְעֵיהֶם:
הענן שוכן על המשכן, והאש נמצאת בו – בתוכו, ומכאן: כבוד ה' המלא את המשכן הוא אש. 

את התיאור הזה עצמו אנו מוצאים במקום נוסף – בהר סיני:

וַיִּשְׁכֹּן כְּבוֹד ה' עַל הַר סִינַי וַיְכַסֵּהוּ הֶעָנָן שֵׁשֶׁת יָמִים וַיִּקְרָא אֶל מֹשֶׁה בַּיּוֹם הַשְּׁבִיעִי מִתּוֹךְ הֶעָנָן:

וּמַרְאֵה כְּבוֹד ה' כְּאֵשׁ אֹכֶלֶת בְּרֹאשׁ הָהָר לְעֵינֵי בְּנֵי יִשְׂרָאֵל:
מראה כבוד ה' הוא כאש אוכלת, ואף בהר סיני – הוא מכוסה בענן. כך נראה ה' לישראל: אש מכוסה בענן. 

מכאן נחזור לעיון בפרשה שלנו:

 וַיָּבֹא מֹשֶׁה וְאַהֲרֹן אֶל אֹהֶל מוֹעֵד וַיֵּצְאוּ וַיְבָרֲכוּ אֶת הָעָם וַיֵּרָא כְבוֹד ה' אֶל כָּל הָעָם:

התיאור המינורי כאן – 'ויבא משה ואהרן אל אהל מועד ויצאו' – טומן בחובו את המעבר החריף מהמצב הקודם. אם אז 'לא יכל משה לבוא אל אהל מועד', הרי שכאן משה ואהרן נכנסים יחד ויוצאים כדבר פשוט. כנראה – האש כבר אינה ממלאת את המשכן כולו. מתסבר לטעון שהאש מצטמצמת אל קודש הקדשים בלבד. כך בהמשך הספר אנו מוצאים את כבוד ה' נוכח על הכפורת:

... כִּי בֶּעָנָן אֵרָאֶה עַל הַכַּפֹּרֶת:
משם, מבין הכרובים, גם נשמע הקול המידבר עם משה. יחד עם זה, כבוד ה' לא רק מתכנס פנימה אל קודש הקודשים, אלא אף יוצא החוצה ונראה אל כל העם. הפסוק הבא מלמד בדיוק כיצד נראה הכבוד אל העם – 

וַתֵּצֵא אֵשׁ מִלִּפְנֵי ה' וַתֹּאכַל עַל הַמִּזְבֵּחַ אֶת הָעֹלָה וְאֶת הַחֲלָבִים וַיַּרְא כָּל הָעָם וַיָּרֹנּוּ וַיִּפְּלוּ עַל פְּנֵיהֶם:
האש יוצאת מלפני ה', כלומר – מן המשכן פנימה, ויוצאת אל המזבח. כבוד ה' הממלא את המשכן מצטמצם לשני מקומות – פנימה אל הסתר של קודש הקודשים, שם הוא שוכן על הכפורת ובין הכרובים, והחוצה – באש התמיד הבוערת על מזבח החיצון. 

נמצא, שכבוד ה' הנראה על הר סיני שוכן מעתה במשכן, ובשני מקומות בו – על הארון ועל המזבח. 

מה משמעות הדברים?

נוכחות כבוד ה' על הארון מובנת מאוד. בתוך הארון מונחים לוחות הברית שנתנו בסיני, והארון הוא הייצוג הראשוני והמרכזי של המשכיות הברית שכרת ה' עם עמו בהר סיני. 

נראה, שהחידוש מונח ביציאת האש אל המזבח, ומכאן מתבארת שמחתו הגדולה של העם ביציאת האש – "וירא העם וירנו".

המזבח הוא המקום המרכזי שבו עובד האדם את ה' בעבודה שפונה מלמטה למעלה, הקרבנות עולים על המזבח ומהווים למעשה את ערוץ הפניה המרכזי של עם ישראל שבמדבר אל ריבונו של עולם. יציאת האש מקודש הקודשים אל המזבח מבטאת את הענותו של ה' לפנייתו של עם ישראל, את עובדת היות ברית סיני ברית דו-כיוונית, שאיננה מצטמצמת להתגלות בלבד אלא כוללת בתוכה גם את העבודה, את פנייתו של האדם אל ריבונו של עולם. 

כאמור, זהו חידוש באופיה של ההתגלות ובאופיה של העבודה: העבודה האנושית הופכת להיות כר להתגלות כבוד ה', ובכך משתנים שניהם – העבודה מתעלה ומקבלת ערך נצחי, ואף כבוד ה' משתנה ומקיף בתוכו גם את העבודה האנושית.

שאלת היחסים בין הארון והמזבח אינה פשוטה כלל וכלל, ונראה שלעתיד לבוא היא הופכת להיות שאלת מפתח בתולדותיו של עם ישראל. 

כבר בפרשתנו, מיד עם יציאת האש אל המזבח היא אוכלת את שני בני אהרן, שנראה שחטאו בדיוק בכך שחצצו בין הארון והמזבח בזמן הלא נכון. גם לעתיד לבוא נמצא את הארון והמזבח נפרדים זה מזה – החל מגלות הארון במלחמת פלישתים בראש ספר שמואל, ועד לצירופם מחדש במקדש שלמה [ואולי כבר במזבחו של דוד בגורן ארוונה].

כאמור, שאלת היחס בין הארון והמזבח אינה שאלה טקסית גרידא. מה שעומד מאחוריה הוא למעשה שאלת היחס בין העבודה ובין ההתגלות – עד כמה מוזנת עבודתו של האדם מאש ההתגלות, ועד כמה מצליחה ההתגלות שמלמעלה להרחיב את גבולותיה ולהתממש בחיי עם ישראל לאורך הדורות.  

